text:
N shawp n Kaja ai Simsa Lam gaw Hpyen Majan hta grau Sawng
- In Ningmu
- Last Updated on 27 July 2011
- By Hkyihkang
- Hits: 3202
Shaning 17 Ning Simsa lam laman hta W.P myusha ni dwi ai, hka ai, jap ai sha lai wa sai hte pyaw, yawn ai ni mung nga wa sai. Raitim amyat Lu ai n nga ai sha arang sum ai hpe mu lu ga ai. Grau na nni nkri, roi rip ai sat nat hkrum ai ni, lamu ga yisun kashun la hkrum ai ni a hkrap myi prwi hte madai nsen mung grau na lu wa sai re.
Bum ni krin, hka ni hket, ahkaw ahkang pat ram ram machyi mat sai re. W.P sha ni a buga gaw ana kaba lu na laswi lasa hkyet taw sai machyi masha hte bung taw sai re. W.P sha ni a prat mung Nga madim kata rawng ai Nga ni hte bung nga ai. Dai re majaw myusha yawng a lu la ging ai rap ra ai ahkaw ahkang hte tinang gam maka hpe tinang ran lu ai ahkang hpe hkrang shapraw ya na jet ai sim sa lam kaw na lai na laga gaw Myen hpyen a Mahkam sha re ngu mu mada ai.
Dai ni na W.P myusha yawng a mung masa gam maka gaw KIO/KIA a lata hta nga ai re majaw KIO/KIA hkrat sum yang anhte W.P sha yawng hkrat sum ai sha re, KIO/KIA lam woi shut yang anhte W.P myu mat na re. Ya na zawn Myen hpyen gumshem a KIO/KIA hpe majan baw ai lam gaw W.P sha yawng hpe majan baw ai lam re majaw anhte W.P sha ni yawng mung ladat amyu myu hku ninghkap kasat sa wa ra sai aten re ngu kam ai.
“Pu gan yang sin machyi ai” myutsaw myit hte W.P myusha kaji kaba yawng gaw myusha lam hta lam woi nga ai KIO/KIA hpe aja awa madi shadaw n-gun jaw taw sai sha n-ga myit rum, myit hkrum ai lam hpe dan dan leng leng madun dan sai re. Myutsaw myit hte myit hkrum ai lam gaw hpyen yawng hpe gumlau kau lu na, awng padang lam de lam woi ya na n-gun re ngu kam ai.
Dai ni na byin nga ai manghkang a ningpawt gaw BGF n re nga ai anhte bum nga bawsang myu ni a lu ging ai rapra ai ahkaw ahkang hte tinang buga tinang uphkang lu ai ahkang (federal principle) hpe Myen asuya n hkap la ai majaw dai ni du hkra du daw sai hkaw taw ai re ngu mu mada ai. Dai re kawn Myen hpyen wa gaw W.P myusha ni hpe sha n-ga laga bawsang hpunau ni yawng hpe mung ladat amyu myu hku shamyit kau let Myen sha up sha na matsing (Burman nationalism) hku aja awa shakut taw ai hpe mu lu ga ai. Machyu pala n kapaw ra ai katsi majan hku kasat na ladat hte maren Myen wa gaw KIO/KIA hpe mung gap jahkring simsa lam ngu ai mahkam hpe kalang bai ladat shaw taw sai re.
Dai gaw UNFC (United Nationalities Dederal Council) ngu ai lapu a baw re nga ai KIO/KIA hpe tek jum kau let ngam nga ai laknak lang uhpung ni hpe shamyit agrawp kau na masing re ngu maram lu ai. Ya ten hta Myen hpyen wa gaw KIO/KIA du salang ni a lapran sha n-ga UNFC malawm bawsang uhpung ni a lapran sumprat dawk bang jaw na mahkrun lam tam taw ai re ngu mu ai. Myen hpyen wa gaw wuhpung hka ai wuloi hpe gyam sha na Sharaw zawn zai ladat hte la maja taw ai re majaw bum nga bawsang myusha laknak lang uhpung yawng gaw ya ten gahkyin gumdin let n-gun madun ra ai ten re ngu mu mada ai.
Hpyen majan gaw manghkang yawng hpe ran jaw na n re tim jet ai simsa lam lu na matu arang kaba langai re nga ai. Arang law yang she amyat law na re hpe mung dum ra ga ai. Greece hpaji ninghkring TACITUS tsun ai ga yan mi nga ai "N SHAWP N KAJA AI SIMSA LAM GAW HPYEN MAJAN HTA GRAU SAWNG AI---- A bad peace is even worse than war”.
Ga sadi n dung masu magaw pale palau chye ai Myen hpyen asuya gaw simsa lam hpe ninggang shatai let mung masa hte hpyen masa akyu amyat a matu ginsup ai lam re ngu mu mada ai. Myen hpyen gumshem woi galaw ai simsa lam gaw myusha ni hpe hten bya lam de woi ai lam sha re ngu mu mada ai. Dai re majaw jet ai simsa lam de du wa na matu gaw aten, masa hpe naw la ra na re ngu mu mada ai.
Bumshi n bung n du shi yang nbung laru ru ru ai ten hta n poi lawm mat na matu myit nden shaja let hpunau bawsang uhpung yawng hte nsen langai, ga hkaw langai, lahkrip ra ra rawt sa wa yang tinang gam maka tinang ran lu na padung lam de du na re ngu kam n’ngai.


c: text/html

text:
Shiga
KIO hpe madi shadaw ai lam, maigan nga Jinghpaw ni ndau dat
- Post 07 November 2011
- Last Updated on 07 November 2011
- By KNG
- Hits: 2579
KIO gasat nga ai majan hte seng nna, “Wunpawng Mungdan Shanglawt Hpung kawn, woi awn nga ai “Padang Hkrun Lam Majan Masing” gaw Wunpawng Myusha ni yawng a Amyu Mungdan lawt lu na lam re ai hpe mung, Ga Lahtum N Shut kam hpa hkap la nga ga ai,” ngu, madi shadaw ai lam jaw da ai.
Bai, Myen maga tsap nna KIO hpe gasat lawm ai J.W pyi-tu-sit uhpung hte seng nna mung, “Wunpawng Myusha ni a kata hta Labau shamat masing rai nga ai Myen gumshem tai hpyen wa a sumdoi tai ya let amyu sha shada sadi run ai uhpung, masa, lailen yawng hpe tsepkawp n hkap la ga ai,” ngu, dinglun tawn ai.
Ndai ndau laika hpe KIO, Jarit Sin Dap (Shawng de Zahkung Ting Ying woi awn ai NDA-K), Kawng Hka Pyi-tu-sit (Shawng de Dukaba Mahtu Naw woi awn ai KDA), Lawayang Pyi-tu-sit (Shawng de Lasang Awng Wa Simsa Lam Hpung), Duwa Hkun Myat a Kutkai Pyi-tu-sit, Hpaga la Danggu Tang woi awn ai Hkawnglanghpu Pyi-tu-sit (shawng de Tawng-chyan-tu-san-chyin-ye-ahpoi) hte Duwa Lau Yawng woi awn ai Hpawng Seng Pyi-tu-sit, ni de hkringdat madi tawn ai re.
Lai wa sai June praw 9 kaw nna Myen hte KIO lapran dinghku majan byin ai hta, pyi-tu-sit hpung nkau Myen maga tsap nna KIO hpe gasat lawm nga sai lam, KIO kaw nna ndau ai lam nga sai re.

robotstxt: allowed

filter: keep


text:
Shiga
Myen-KIO ntsa-lam hkrum shaga lam, n-gun lu
- Post 23 May 2012
- Last Updated on 23 May 2012
- By KNG
- Hits: 1324
Simsa lam lu hkra gara hku galaw sa wa na hte seng nna Myen asuya hte KIO salang ni lapran Htai mung kaw “ntsa lam bawngban ai shaloi” uhpung lahkawng maga n-gun lu ai lam, zuphpawng hte ni kahtep ai shiga lawk tsun ai.
May 21, bat Langai Ya shani Chiang Rai shara mi kaw galaw ai hkrum shaga hpawng hta uhpung lahkawng datkasa ni simsa lam bai bawngban sa wa na matu “nhtoi hte shara” masat na tsun jahkrup wa sai lam, sagawn chye lu ai.
Zuphpawng hta Myen asuya maga ningnan hpaw shabawn ai simsa lam tam komiti a ningtau ningbaw, asuya Wanleng Dap, hkringmang U Aung Min hpe, KIO maga N/T Dap Awn Daju Brig-Gen Sumlut Gun Maw hte Ninggawn Amumadu Dr. Lahkyen La Ja yan hkrum shaga ai re.
Ningtau Gumsan Magam Sai Mauk Kham woi awn ai ningnan hpaw shabawn ai malawm-52 simsa lam tam komiti hta, U Aung Min gaw ningtau ningbaw langai rai nna shi gaw shawng e Karen, Sam, Mon, Karenni and Hkang rawt malan hpung ni hte simsa lam lu hkra galaw ai hta, woi awn wa sai re.
Raitim, malawm-12 ginjaw simsa lam tam komiti hpe gaw Gumsan Magam Thein Sein woi awn na re.
Ndai lang simsa lam matut bawngban ai lam n awngdang ai (KIO simsa lam n hkap la ai) rai yang, majan laja wa na lam hpe Myen asuya datkasa wa sadi jaw ga tsun shapraw wa sai lam, KNG Jinghpaw Shiga Dap shagawn chye lu ai.
Ya ten KIO/KIA ginjaw Laiza hpe Myen hpyen n-gun tsa kaba hte laknak kaba ni hte shinggrup wang da ai masa mung re lam, Laiza na KIO du salang ni tsun ai. Dai re majaw, ndai lang KIO ni simsa lam n hkap la jang, Laiza hpe gasat zing na “gumwai hku” sadi jaw ai masa mung re nga nna, hpyen masa yu maram ai ni tsun nga ai re.
Chaing Rai zuphpawng byin wa hkra, Belgium mungdan Brussels daju Euro-Burma Office a lithkam (director) Harn Yawnghwe hku nna htingrai htingrat ya ai re. Harn gaw shawng de Myen hte KIO lapran simsa lam lapran salang tai ya wa sai, Rev. Dr. Lahtaw Saboi Jum hte ni kahtep nna masa bung hkat ai lam, sagawn chye lu ai.
Lai wa sai March shata du hkra, KIO datkasa hpung hte simsa lam bawngban ai shaloi woi awn wa sai, malawm-6 Myen asuya datkasa hpung a ningbaw U Aung Thaung gaw, ya ningnan hpaw shabawn ai simsa lam tam komiti hta n lawm sai re.


text:
Shiga
KIO a Share Shagan Nhtoi hta asak ap nawng sai share shagan ni hpe hkungga jaw
- Post 10 August 2012
- Last Updated on 18 August 2012
- By KNG
- Hits: 380
August shata praw 10 ya shani ang ai, 37 lang na, dai ning na KIO a Share Shagan Nhtoi gaw, shawoi shaning na hte shai ai hku nna, maning hte dai ning na majan laman, shawng lam majan hta, hkrat sum mat ai, magam gun myit rum ni hpe, myit dum shangun ai lam, KIA hpyendu langai tsun ai.
“Dai ni gaw hkrat sum mat ai, share shagan ni hpe, hkungga jaw shagrau ai shani re. Majan bai byin hpang ai mung, maning kaw na rai sai, hkrat sum mat sai, manaw manang ni mung grai law sai, shanhte hpe myit dum na, grai myit n pyaw ai,” nga KIA salang Mung Awng La kawn tsun ai.
Ndai kalang na, masat masa nhtoi hta gaw, Myen asuya hte KIO a lapran simsa lam a matu, myit hkrum ta masat n-galaw shi ai shawng daw de hkrat sum mat ai, share shagan ni hte, simsa lam hten mat nna, majan bai byin wa ai hpang, hkrat sum mat ai ni hpe, myit dum shangun ai lam, shi tsun ai.
Ndai lamang hpe, KIO ginjaw Alen Bum kaw galaw wa sai hte, KIO ningbaw ni hte hpyenla ni yawng 1,200 jan shanglawm wa sai rai nna, KIO ningbaw kaba Lanyaw Zawng Hra kawn KIO ningbaw ni a shakut shaja lai wa sai, magam bungli ni a labau hpe tsun dan ai hte, matut nna, myit hkrum mang rum let, shakut shaja sa mat na matu, tsun n-gun jaw wa sai lam, lamang shanglawm ai, KIA hpyendu langai kawn tsun ai.
Share Shagan Nhtoi hpe, Alen Bum, Mungshawa Tsirung, Laiza muklum na Rawt Ninghkawng Gawk Nu hte Je Yang hpyen yen dabang shara mali hta galaw wa sai hte, hkrat sum mat ai, Share Shagan ningbaw ni hpe, shagrau hkungga jaw ai lam galaw wa sai rai nga ai.
Ndai masat masa nhtoi hpe mungkan shara shagu du nga ai, Jinghpaw Wunpawng Myusha ni mung, galaw ai lam chye lu ai.
Lai wa sai 1975 ning hta KIO ningbaw ni rai nga ai, G.O.C Zau Seng rau kaga ningbaw ni Htai mungdan, ga jarit shara mi hta, gap sat hkrum ai, August shata praw 10 ya shani hpe KIO a Share Shagan Nhtoi ngu nna, tara shang masat wa sai rai nga ai.
Ndai nhtoi hpe 2005 ning kawn hpang let, KIO up hkang ginra ni hta, shaning shagu galaw nga dingyang rai nna, lamang hta hkrat sum mat ai KIO/KIA ningbaw ni, magam gun share shagan ni hpe shagrau hkungga jaw ai rai nga ai.


text: Hai shang ni wen rou de lang yao huang wo jian dan de meng xiang Huan yi wei ke yi xie xia wu zhuang yi qi liu lang ni shuo huang Chuan shang wo gu dan de fan qian wang bu que ding de fang xiang Huan yi wei cong ci hai kuo tian kong wan dian xing guang ni shuo huang Shi wang ni zhuan yan bian le mo yang xin yang shi xian de na me huang Tang Ai qing duan song zai ni na zhang duo de shou shang gai zen me kao an Yan lei shi ni cheng nuo de hai yang yong gan mei zhuang jin wo de xing Nang Ai qing deng shang le ni zhang duo de nu li chuan i'm your slave, always


text:
Wam wam dam dam Shanglawt a shawng lam (Analysis and Opinion)
- In Ningmu
- Last Updated on 13 May 2011
- By Malihkrang
- Hits: 3205
Asuya nnan kata hta BGF hpe hkap la ai rai yang lu na uhpung a ahkaw ahkang ni (concession) gaw, …. ni rai nga ai. Maga mi de United Nationalities Federal Council (UNFC) ngu ai Federal hpyendap byin na matu lagaw lahkam mi bang da nna Myen hpe mung masa shamu dan nga ma ai. Ndai wam wam dam dam naw re mung masa ladaw hta KIO/KIA uhpung hpe kaga amyu bawsang ni gaw tsep kawp kam nna ganawn na ma ai kun?
N tsun yang n mai, n jahta yang n ngut, n jahtuk la lawm yang sum machyi mat wa chye ai Shanglawt a masa lam hpe dan dan leng leng bai mu mada maram lu ai hte maren, shawa yawng chye gring ai lam ni hpe shana sanglang dat lu ai.
1994 ning gap hkat jahkring simsa lam la ngut ai hpang, KIO a ninggawn masa lam ni gaw simsa lam hten sharun na hpe makawp maga ai zawn, maga mi de dai hpe makawp maga lai mat wa nna tinang lamu ga, mung masa hte ahkaw ahkang ni hkrat sum lai mat ai lang hte lang rai mat wa sai. Ga shadawn: Hpakant gaiwang tat kau ai, Magrau grang ai Mahka La Seng hpe Myen ni rim sat kau ai, KIA hpyenla ni law law Sam mung, Siza Pa kaw sat katut ai, Mungdan Rapdaw (NC) hta lung nna 2008 ning na Myen hpyendap a Gawda ai Mungdan Tara hpe madi shadaw lawm ai raitim, 2010 ning ra lata poi hta tinang a pati ra lata shingjawng ahkaw ahkang n lu ai, jarit sin hpyendap (BGF) de gale na matu matsun katut ai, nam rawng hpyen hpung ngu nna masat kau ai lam ni gaw sakse sakgan nan rai nga sai.
Gap hkat hkring sa ladaw na rawt galu kaba hkra galaw la ai lam ni gaw: myi hte mu mada mai ai- dum nta kaja, n jawn ga ai motor (Myen mung hta hpa majaw masha yawng motor lu jawn yak ai matu mara myit yu ga), n lang ga ai mobile phone (Myen mung hta hpa majaw ma kaji ni du hkra phone n lu lang ai a matu mara myit yu ga) ni lu lang wa lu ai lam ni gaw rawt jat wa nga sai. Dai gaw grin nga lu ai arung arai ni n rai nga ai. Tinang amyu sha ni a shinggyim myit jasat yawm wa ai (morale/ethical), Shanglawt ningbaw nkau mi hta ndai grup yin a mabyin, ganawn nga ai Myen amyu hpyendu hpyenla ni a lai kyang ni (corruptions) kap la ai, ramma ni tsa lam madang 90% gaw kani, nang hpam malu masha hta hkrat sum mat ai, lam galaw masu nna hpun shaw/ ja htu la ai ni gaw anhte amyu ni jaw kau ai arang ngu kau sana kun? Ndai lam ni matut shaleng yang tsun n dang hkra rai. Tinang a asak prat hta ndai mung masa rawt malan lam hpe lai di kau da nhtawm, hpang na kashu kasha ni a htawm hpang lam gaw, kara hku shingran mu ya nga ma ai kun? Ra lata poi shang ai shaloi na party langai gaw, yaw shatawng shada ai bandung nga ra ai zawn, htawm hpang na anhte amyu sha ni a matu yaw shada da ya ai bandung (manifestos) asan sha jahkrat da sa wa yang she, mung shawa gaw kam hpa grin ai Shanglawt uhpung hku hkap la nga na re. Dai rai yang she moi mare na twi dinggai, majan sinat nsen ngoi yang, nye shu ni dang u ga law nga nna, nta kaw nna akyu hpyi ya ai a-ra (wishes/will) ni matut lu nga na rai.
2001 ning hta Ningbaw Kaba Malizup Zau Mai gaw Jinghpaw Wunpawng mung shawa a lawt lu lam hte shim lam a matu asan apra re ai bandung hte n woi awn ai majaw, daru magam zing woi lai wa sai, Du Kaba Nban La, Lasang Awng Wa, KNO Ningbaw Bawmwang Laraw hte malawm ni gaw shawa a mandate hpe tup hkrak shagrin sa wa lu hkra galaw sa wa na lit nan nga nga ai. Dai n rai yang, shada arawng sadang kashun hkat ai hku sha rai mat yang, anhte amyu ni a htawm hpang labau hta labau n tsawm nga na re. Kaja wa mung shawa a mandate hpe woi awn galaw sa wa ai rai yang chyawm gaw, nanhte woi awn galaw ai lam jaw nga myit dai ngu kabu aw law let, matut nna madi shadaw na ga ai, anhte amyu ni a bandung hpe nye prat hta n lu yang, shu mashi shu masha prat hta lu hkra mung lam magup hku matut shang lawm sa wa na ga ai.
1994-2001 ladaw laman hta ningbaw kaba Zau Mai a prat hta, KIO/KIA a mung shawa hpe woi awn ai mandate n kaja ai ngu hkam la nna, ninggawn daru ahkang aya zing ai lam ni galaw lai wa sai re majaw; ya lahkum hta dung nga sai KIO/KIA ningbaw ni gaw mung masha kaw nna ra sharawng ai mandate ni rai nga ai;
1. 2008 ning Myen Hpyendap a gawda ai tara hpe matut ninghkap ra ai. Dai gawda ai tara hta lakap nna galaw ai 2010 ra lata poi, dai ra lata poi hta lakap nna paw pru wa ai asuya nnan hpe masat masa n mai galaw ai.
2. Laiza muklung kaw galaw lai wa sai dap/shawa zuphpawg hte mungdan masha ni myit hkrum dawdan ai hte maren, Jarit Sin Hpyendap (BGF) hpe tsep kawp n hkap la na. Hkap la na matu matut shakut nga ai ningbaw ni nkau mi hpe baw nu kashin ya nna hkring sa lam jaw kau na, matut shakut ai ni hpe ja ja ahkyak la na. Hpa majaw nga yang mung shawa a mandate hpe ninghkap nga ma ai.
3. KIO/KIA hpe mying galai nna, Myen hpyendap de mahkrun amyu myu hku gale jashawn na matu galaw shakut, shang lawm nga ai lam ni hpe ja ja ahkyak la jahkring na.
Shinggyim masha re majaw, tinggyeng ra rawng ai lam, shada hpa galaw da ai chye hkat ai majaw ku-hkat, daw-hkat ra ai lam ni gaw nga na re. Shut (mayun gumhpraw/mungdan sut tinggyeng sutgan shatai la ai) shai ai lam ni hta hkawm sa shut lai wa sai wa raitim, kaja ai lam hte gashin kau mai nga ai. Dai re majaw, ahkyak ai amyu sha ni a bandung hpe gaw galoi mung lapu du manat tek jum tawn nhtawm woi-awn galaw sa wa yang, mung shawa a ara lu nga na re.
Bai nna ya KIO na ningbaw shara ni hta lit la wa nga sai (new generation) kaji pang hpyendu hpyenla ni mung, moi tinang nnan KIO/KIA hpung shang yang hkam la ai amyu sha lam (innocent objective) hpe matut tek jum nna mung shawa a matut galaw sa wa ga. Hka li lahkawng (Myen asuya nnan hte matut ai hta lit la lawm taw ai zawn zawn, Myen wa hpe ja ja ninghkap na matu United Nationalities Federal Council (UNFC) shajin lawm nga ai zawn zawn) jawm ai zawn rai nna, mung masa galaw sha ai hku rai yang, rawt malan aten hta grai sum machyi chye nga ai. Kaja wa jet ai, rap ra ai dimokresi asuya prat du wa ai shaloi chyawm gaw, hka li masum mi jawn nna mi rai rai, tinang a party dang na matu mung masa mai gasup nga ai.
Anhte amyu ni myit kaji, garen na lam n nga ai. Anhte amyu ni hta hpan wa Karai lawm nga ai gaw labau hta mu lu nga ai. Myen hpyendap laknak grai greng sai, ngu nna hkrit nga na aten mung n rai nga ai. Myen hpyendap hku nna 2010 ning kaw nna gasat nga ai DKBA hpyendap, hpyen ma n-gun 200-300 hpe pi prat dep hpyendap rai sai nga ai Myen hpyendap wa, gasat shamyit kau lu ai lam n nga nga ai. KIA hte shingdaw yang masha n-gun mala la yawm ai SSA-(N) ni hpe majan gasat hpang nga masai, shamyit kau lu sai nga ai shiga dai ni du hkra nna ai. Ndai gaw n-gun kaba amyu ni kaw nna, n-gun kaji amyu ni hpe dang manga kau na re ngu nmai sawn la ai theory jaw ai lam a sakse rai nga ai.
Ginchyum hku nna, 2010 ra lata poi a majaw, Demokresi asuya nnan byin sai, anhte amyu ni rapra ai ahkaw ahkang loi mi sha gaw lu sai, lawt sai ngu tsep kawp n mai hkap la nga ai.
Myen amyu sha shada mung matut diplu dipsha hkat nga ma ai. Karen, Sam mung de majan grau baw nga ma ai. Rim sharen da hkrum ai Myen mung masa la ni matut bawng dung hkrum nga ma ai. Asuya a lahkum nnan (union ministerial/cabinet level) ni hta anhte amyu bawsang ni n lawm nga ai, lakung lakap/ shangun hkraw shan-tau waw masha ni anhte amyu ni kaw nna san tawn nga masai. Grau grau yak na, shada hka bra na kum la ni anhte a shawng lam de nga nga ai re majaw, atsawm myit dinglik yu nna mung shawa a mandate ni hpe, anhte kam hpa ai KIO/KIA ningbaw ni gaw matut lam woi ra na re ngu, mung shawa kaji kaba de byin nga ai masa hta lakap nna ningmu garan gachyan dat ai.
Yawng hpe hkungga let,
Malihkrang


text:
Shiga
Lahta Sam mung Jinghpaw num langai hpe Myen hpyenla ni adup gayet zingri
- Post 10 August 2012
- Last Updated on 10 August 2012
- By KNG
- Hits: 684
Lai wa sai August shata praw 2 ya jahpawt hta, Myen asuya hpyen hpung langai gaw, asak 48 ning re ai, Lahta Sam mung, Manhkum mare na Jinghpaw dinghku num Lahtaw Ja Roi hpe, adup gayet zingri wa sai lam, Kachin Voice shiga website hta ka da ai re.
Ma masum a kanu rai nga ai, Slg. jan Ja Roi hpe Munggu Kawnglung makau, Manhkum mare na, shi a dum nta kata de shang wa na nan ya na zawn adup gayet zingri wa ai re lam chye lu ai.
Shi hpe zingri ai ni gaw, Myen asuya hpyendap Hk.L.Y masat 16 hte 143 pawng hpawm hpyen hpung na, hpyenla ni re hte, shi a madu wa KIA malawm re ngu, n tsen nna, shi hpe ya na zawn zingri wa ai re lam, Kachin Voice hte san htai galaw da ai kaw, Slg. jan Ja Roi tsun ai re.
Shi gaw lahkawng ya daram zingri hkrum ai hpang, August shata praw 3 ya shani, shi hpe rim da ai, mare salang wa a nta kaw na, Myen hpyenla ni hkring sa nga ai ten, bai hprawng lawt wa ai re hpe chye lu ai.
Myen asuya hpyenla ni gaw, shi a nta kata de shang wa nna, shi hpe sumri hte gyit da ai. Na, lagaw, lata hte baw hkan, hkum hkan, jawm htawng da ai hte, shi a madu wa, Gamaw Kyang Bawm gara kaw nga ai lam, san jep wa sai hpe chye lu ai.
Slgj. Ja Roi tsun ai hku rai yang, shi a nta de shang wa ai hte, Myen asuya hpyenla ni gaw, madu wa a lam hpe, kalang ta, jep san wa sai hte, madu wa gaw KIA hte matut mahkai nga ai kun, bai nna, KIA a laknak ni gara kaw makoi da ai, nga nna, jep san wa sai lam chye lu ai.
“Ngai shanhte hpe tsun ai, ngai na madu wa gaw, mare salang wa kaw bungli galaw ai. Ya hkau na de re ngu tsun ai,” nga Kachin Voice shiga dap de tsun dan ai re. Myen asuya hpyenla ni gaw, shi dai hku htai ai hpe pawt nna, “Ngai hpe nta shawng na hpun tawng kaw gyit nna adup kayet ai re,” nga shi tsun ai.
Shi matut tsun ai “Dai hpang shanhte gaw, ngai hpe hkauna pa de woi mat na, ngai na madu wa hpe tam ai, raitim tam n mu ai. KIA a laknak nga ai shara madun u nga na ngai hpe matut tsun ai.”
Shi a madu wa nga ai shara n tsun dan jang gaw, shi hpe sat kau na ngu, hpyenla ni jahkrit wa ai. Hkying hkum nau n na ai hpang, shi gaw, bai hprawng lawt wa ai re lam chye lu ai.
Slgj. Lahtaw Ja Roi nga ai ginra mayan hta Myen asuya hpyendap dapdung 10 daram shamu shamawt nga ai hte, KIA Dapba 4 hte majan matut manoi byin nga ai re hpe chye lu ai.


text:
Kade lang gashawt na!
- In Sawk Madun Laika
- Last Updated on 05 October 2011
- By Htan Nuk
- Hits: 3989
British asuya hpe Myenmung kaw na shachyut shapraw kau na matu Gen. Aung San woi awn ai Myen ni, “YE BAW TUNG CHYIK” gaw Japan ni hpe Myen mung de woi shang wa masai. British hpe lu gasat shapraw kau dat sai rai timung, Japan gaw British hta grau mazut ai hpe mu wa sai. Wunpawng Myusha ni Japan hpe lu gasat shapraw kau nna 1945 March shata 24, 25, 26 shani kaw “Japan Majan awng sai law” nga nna padang manau poi wu wu di di galaw wa masai. Dai hpang shani March 27 ya hta she Myen ni dum hprang wa nna myi man tam let “Japan hpe rawt malan sai” nga nna ndau let, March 27 ya hpe rawt malan nhtoi hku nna masat wa masai.
Myen mung ting hpe Kayin rawt malan hpung ni zing kau nna Yangong sha ngam mat ai shaloi U Nu hpe “Yangong asuya” nga nna asawng shamying wa masai. Gara Myen dap mung sa hkye la n lu sai shaloi U Nu gaw Sama Duwa Sinwa Nawng hpe Defense Minister arawng aya nhtoi gadun mi gan dang ya masu nna Jinghpaw dap ni hpe gasat shangun ai hte apyaw sha dang la ngut ai hpang Sama Duwa hpe gan jaw tawn masu ai arawng aya hpe mung bai dawm la kau nu ai.
Du Kaba Lahpai Naw Seng gaw Toungoo kaw nna May Myo, Lashio, Kutkai, Manmaw du hkra myi hprap zawn aten kadun laman Myen dap, Jinghpaw dap, Hkang dap ni hpe shara mi kaw pyi dut dang ai lam n nga ai sha gasat zing lung wa lu sai. Wunpawng Myusha ni lu ging ai ahkaw ahkang ni lu wa na hta n-ga, myusha ting yaw shada tawn ai pandung de du lu na matu woi shakut wa sai.
Matut nna Myitkyina, Putau de du hkra zing lung wa lu ai hte gaw Wunpawng Myusha ni awmdawm ahkaw ahkang lu ai mungdan hpe gaw-gap la lu sana re. Rai yang, U Nu hpaji loi mi lang dat ai hte Jinghpaw dap hte Jinghpaw mungdaw salang ni kaw nampum shang mat nna Du Kaba Naw Seng a masing hpe dai shara kaw hpungdim dat ra mat sai. Kaja sha nga yang U Nu gaw Karai Kasang hpe n chye ai. Rai timung shi gaw Karai Kasang jaw da ya ai machye machyang hpe asung jashawn dat ai nga yang, Karai Kasang hpe kam sham ai ni U Nu a man kaw gashawt mat manu ai.
Myen mung ting hpe zing la na matu shang wa ai Communist Party of Burma (CPB) hpe shanhte kaw na hpyi shawn wa ai hte maren KIO hkap garum la ai rai yang, Myen mung hpe dingdung kaw nna dingda hkren zing masawm la kau chyalu re. Rai timung, tinang a mungdan kaw kaga chyasam ni shang wa ai hpe n ra sharawng nna, British hte Japan ni hpe hkap gasat ai zawn CPB hpe mung hkap gasat shingdang kau ai majaw lawu ga de n lu gasat yu wa masai.
Ndai zawn rai Wunpawng Myusha ni a na chying magrau grang nna zet let ai nyan hpaji hte atsam ni hpe tinang amyu shada manu rai n chye shadan, akyu rai n chye jashawn ai rai nna tai wa mahtang alu tsu rai akyu jashawn kau ya masai. Atsawm myit sum ru yu ga nga yang, anhte Wunpawng Myusha ni gaw Myen mung hten bya mat na ri ri kaw na aten dep hkye la ai law law lang rai wa sai. Dai ni na aten hta gaw, tinang a amyu hpe mahtang aten dep jawm hkye la ra saga ai.
Dai ni na ten hta Wunpawng Myutsaw hpu nau nkau gaw amyu ting a matu lu ging ai ahkaw ahkang lu wa na matu shakut sa wa nga ai yi-ngam hpe Satan wa kaw nna dingtawk gasat dang la na matu n byin mai ai hpe asan sha jawm mu nga saga ai. Rai timung dai ni gaw U Nu n nga sai majaw tsang n ra na sai n’hten i! Hpu nau ni e atsawm she myit sumru yu ga law. U Nu a numla gaw shawng na prat hta grau mazut ai Jahtung sa tai nhtawm kade a shingdu kaw sa tsap nna shi a kraw lawang kaw gara hku galaw na matu hkan hkang ya nga ai mi re! U Nu galaw wa ai lai hpe maram yu yang, Myen ni n dang lu ai majan hpe dang la lu na matu gaw Wunpawng Myusha ni hpe chyu lang wa masai.
Hpu nau ni e, shawng de tai wa a man e gashawt kataw wa ai gaw lang hte lang rai wa sai. Shing re ai lam kahtap n byin u ga matu, ni nawn dep hkap ai hpu nau ni hpe aten dep shadum hkat saga law. Anhte sharin achyin tawn ai Ja Chyum Mungga hpe n dum n mai ai aten rai nga sai. Madu Yesu gaw Satan wa hte 40 ya tup ganawn hkawm wa sai. Satan wa gaw mahkrun amyu myu hku nna gunglau wa ai hpe si mani ai hpaji jasat hte apyaw sha dang kau lu nna hpang jahtum e Satan wa mahtang Madu Yesu hpe gara hku asum jaw wa ai hpe kasi la na aten du saga ai.
Tai wa gaw hpu nau Kayin rawt malan hpung DKBA hpe BGF de gale dat nna hpyen hpung (4) hku hpaw shabawn tawn ya ai. Shanhte yawng a kanu uhpung rai nga ai KNU hpe jawm gasat shamyit kau na matu tai wa e jahtuk da ya ai hte maren gasat hkat wa masai. Rai timung Col. Saw La Bwe (Nuk Hkan Mwi) a hpung gaw aten dep dum hprang wa ai majaw Myen dap hpe n htang gasat wa nu ai. Mung masha hpu nau shada shadum jahprang hkat ai jaw e, kaga hpung (2) mung Myen dap hpe n htang gasat nga masai. Hpang jahtum e naw ngam nga ai Col. Chit Thu gaw U Chit Thu de gale mat nna shi a mying sha ngam mat sai. Shi a npu na hpyen hpung ni mung dumbru dumbra byin wa magang sai. Kaning n chyum n lu shamu ai ni sha ngam nga sai majaw Kayin hpu nau shada sat hkat wa nga ai hpe jahkring kau lu masai.
Lahta de tsun lai wa sai lawng lam ni a ntsa e sung sung jawm myit sumru yu n htawm dai ni na aten hta byin pru wa nga ai myusha lamyan hta ngang kang ai npawt nhpang hpe gara hku jawm gaw-gap la mai na matu shada hpaji jaw hkat nna ta tut ahkyak jawm la ra saga ai. Myutsaw hpu nau wa e, na a machye machyang hte ningmu gaw amyu a matu na chying manu rawng ai re hpe hkam la nna hpaji jaw hkat let myusha lamyan kaw shang tsap wa na masai ngu kam dat n’ngai law.


text:
Shiga
Myen dap bai htu gasat ai majaw KIA shara langai hting nut kau ra
- Post 09 August 2012
- Last Updated on 09 August 2012
- By KNG
- Hits: 740
Myen asuya dap ni bai htu gasat wa ai majaw Lu Htawn KIA dap hpe August praw 7, bat Lahkawng Ya shani hting nut kau ya ai lam, KIA shawnglam shiga lawk tsun ai.
Ndai dap gaw Sadung ginra Myitkyina-Kambaiti hpaga lam hka rum makau kaw daju nna, KIA Dapba 5 npu Dapdung 3 a shara re. Ndai dap de Myen dap ni laknak kaba n-gun ni hte maja htim gasat wa ai majaw, hting nut kau ra ai re lam chye lu ai.
Majan matut manoi byin nga ai hte, mani mung Dabak Hka nam maga de asuya hpyen hpung ni htim gasat ai kaw, KIA hkam da ai bawm kabye kapaw la ai hte, kade si hkala hkrum ai gaw n chye ai lam, seng ang ai KIA hpyendu ni KNG Jinghpaw Shiga Dap de tsun ai.
Jinghpaw mungdaw de Mungkan Wunpawng Hpung (UN) a Myen mung hte seng ai, laksan shinggyim ahkaw ahkang dat kasa, Slg. Tomas Ojea Quintana sa kawan yu ai hpang kaw na, Myen asuya hpyen hpung ni grau law jat wa ai ngu mu mada ai lam, Laiza ginjaw KIA hpyendu langai tsun ai.
“Shi wa mat ai hte, majan bai hpang ai ngu mai tsun ai. Mali, manga ya daram kawn bai gasat hkat wa ai re. Anhte hpe gasat shamyit kau na, shawnglam ginra ni de matsun da sam ai,” nga shi tsun ai.
August shata praw 5 ya jahpawt hkying 9 daram hta KIA Dapba 5 ginra Mungmu hte Nawng Nang lapran kaw, Myen asuya hpyendap Hk.M.Y 320 hpe KIA hpyenla ni bawm hte hkap kapaw gasat ai kaw, Myen hpyenla 6 si nna, 12 hkala hkrum ai lam, shawnglam na KIA hpyenla ni tsun ai.
“Anhte maga na hkala ai n nga ai, anhte gaw kaduk kaw shara la da na gap ai majaw, anhte hpe n hkra ai. Shanhte gaw, nam lam hku hkawm sa wa ai majaw, hkra ai,” nga shawnglam na hpyenla langai tsun ai.
Bai nna, KIA Dapdung 11 maga de, Mugawng-Namti hte Myitkyina lam hku nna, Myen asuya hpyen hpung n-gun 200 jan gaw, hpyen mawdaw 12 hte August shata praw 4 ya shana, bai du jat wa ai lam, KIA ginjaw salang ni tsun ai.
Nang Mau daju Myen asuya hpyendap Hk.M.Y 383 na hpyen n-gun 40 jan hpe mung, Nalung npu na hpyendap de August praw 5 ya shani n-gun jat bang tawn ai lam chye lu ai.
Myitkyina-Manmaw lam lapran Dawhpumyang maga de mung, Myen asuya hpyendap hkan hpyen n-gun 1,000 jan jahkrat da sai hte, ya ten htim gasat nga ai shara ni gaw, Dawhpumyang, Loi Mawk, Nalung, Manmaw, Ting Chyang, Bum Sau hte Mung Lai Hka lawu maga shara hkan re lam, Laiza daju KIA salang ni tsun ai.
Ya ten hta, KIA dap nga ai shara hkan Myen asuya hpyendap kawn lanak n-gun, masha n-gun hte lusha ni shani shagu jat bang nga ai hte, shana ten sha, lagu lagyim rai nna, n-gun jat bang nga ai re majaw, KIO maga na mung sadi maja let sin yu nga ai lam chye lu ai.


text:
Shiga
Nam Lim Pa de Myen amyawk gap bun, jawngma 1 si
- Post 10 October 2011
- Last Updated on 10 October 2011
- By KNG
- Hits: 1945
Jinghpaw mung dingda, Manmaw ginwang Manje, Nam Lim Pa kahtawng hpe, Oct. 8 ya shani Myen asuya hpyendap kawn laknak kaba gap bun ai majaw, mara n nga jawngma langai si hkrum sai lam, mare masha ni tsun ai.
KIA Dapba 3 npu Dapdung 12 hpe Myen hpyen hpung ni hkan tam gasat ai hta, ndai KIA-uphkang ai mare hpe laknak kaji kaba ni hte gap gasat wa ai re.
Buga ten hkying 11 jan hta Myen hpyen hpung kawn gap dat ai amyawk si gaw, Hkatawlik Border Jawng Wang kaw hkrat kapaw nna, jawngma ni si hkala hkrum ai re lam, buga masha ni hpe lakap let chye lu ai.
N-gun 200 daram lawm ai ndai hpyen hpung gaw Manmaw-daju Ts.Hk.K Masat (21) npu, Col. Ko Ko Naing woi awn ai Masat 1 Hpyen Ladat (Ni-byu-ha) na Dapdung (Tat-yin) lahkawng lawm ai lam, KIA Dapba 3 hpyendu ni tsun ai.
Nam Lim Pa hta Jinghapw dum nta htinggaw (100) jan nga nna, Wunpawng Mungdan Shanglawt Hpung (KIA) Dapdung (12) uphkang ginra re.
KIA ni ninghkap gap ai lam rai n galaw ai ten, Myen hpyen hpung shawng Nam Lim Pa hpe laknak kaji kaba ni hte gap bun wa ai re lam, lit nga KIA hpyendu ni tsun ai.
Mare amyawk gap hkrum ai mabyin a hpang, Myen hte KIA dap ni lapran gap hkat lam ni bai byin wa ai lam, KNG sagawn chye lu ai.


text:
Shiga
Jahtum shani Laiza mung shawa zuphpawng galaw nga
- Post 13 July 2011
- Last Updated on 13 July 2011
- By KNG
- Hits: 1446
Alen Bum hpyendap daju kaw mani kaw nna ndai zuphpawng galaw nga ai hta, “Myen hte simsa lam bai la mai na n mai na lam ntsa” ningmu htai lai bawngban nga ai lam, Laiza na KNG shi htawn tsun ai.
Zuphpawng de saw shaga hkrum ai Jinghpaw mungdaw hte Lahta Sam mung ginwang shagu na dat kasa 120 jan du ai hta buga salang ni, WMR ningbaw ni hte nawku hpung woi ni shanglawm ai lam chye lu ai.
Zuphpawng hta KIO/KIA a shawnglam simsa lam masing hte seng nna Dap Awn Daju, Du Daju Gunhtang Gam Shawng kaw nna madung dat sanglang dan sai re.
Dap Awn Daju tsun ai ga hta, “KIO/KIA gaw Myen hte mung masa bawngban mai yang she simsa lam la na lam, lama simsa lam la yang mung na dik shata 6 rai na hte, simsa ten mung masa n jahta yang bai gap na re lam”, jahkrat dan ai.
Raitim, mung shawa dat kasa ni law malawng gaw, n-sen langai sha hte "Myen hte matut gap gasat na hpe mahtang mu mada hpaji jaw wa sai lam”, zuphpawng sa du lawm ai ni tsun ai.
Ya ten, Jinghpaw Mungdaw Asuya madang hku nna KIO hte simsa lam galaw shakut nga ai hta, asuya a simsa lam ga saw ai laika “kam mai ai masa n nga ai” ngu nna KIO n hkap la tawn ai re.
Dai re majaw, “mung masa bawngban lam lawm ai simsa lam ra sharawng ai KIO a laika” hpe mungdaw asuya gaw Myen ginjaw asuya Gumsan Magam Ting Tsing hpang de shalai dat sai lam, KIO salang ni tsun ai.
Ya uhpung lahkawng lapran simsa lam galaw lu na n lu na n chye ai ten, KIO gaw ndai Laiza mungshawa zuphpawng shaga galaw ai re.


text:
Shiga
Ginjaw Laiza makawp KIA post hpe Myen asuya dap zing
- Post 13 April 2012
- Last Updated on 13 April 2012
- By KNG
- Hits: 1181
KIO/KIA ginjaw Laiza hpe makawp ai, hpyen masa ahkyak ai shara, Manmaw ginwang Dawhpumyang shawnglam post langai hpe Myen asuya dap ni April 11, bat Masum Ya shani zing la sai re.
Dawhpumyang kawn Dapdung 19 de laknak kaba ni shani tup daram gap bun nna lagaw lam hku mung Hk.L.Y masat 142 hpyen n-gun 200 daram htim gasat wa ai majaw, Lana Hkyet na Pan Tsun post hpe gan yen kau ai re lam, KIA shawnglam shiga lawk tsun ai.
Madu la hkrum ai KIA post gaw Laiza hte mawdaw lam hku deng 10 daram sha tsan ai re.
Ya ten, Myen hpyendap gaw hpyen man masum (Myitkyina lam, Manmaw lam hte Sinbo lam) hku nna Laiza de hpyen n-gun hkying lam htu tawn sai re. Ndai sat lawat gaw asuya hte gap jahkring na shingtai ningdang nga ai KIO hpe hpyen masa hku laja lana dip n-gun jaw ai lam re.
Bai htang ai hku nna, KIO gaw Lahta Sam mung hte Jinghpaw mungdaw kaw nga ai tinang KIA dap ni ma hkra hpe “Myen asuya dap hpe gap na ahkang” jaw dat sai re lam, shawnglam na KIA hpyendu langai tsun ai.
“Shawng e gaw myu mare de n sa gap shangun ai. Raitim ndai lang gaw gap na ahkang jaw da ai” nga, shi tsun ai.
Shawnglam Myen hpyendap post nkau hte asuya uphkang ai myu mare ni de n sa gap na matu KIA dap ni hpe ginjaw kaw nna matsun da ai re. Raitim ya na zawn Laiza hpe laja lana gasat na galaw wa ai hpang shara shagu asuya dap hpe gap gasat na ahkang jaw dat ai re.
Ya ten, ginjaw makawp KIA Dapba 5 ginra hta Myen hpyendap hte gasat poi ni madung byin nga ai nga nna, Laiza na KIO a Ningtau Ninggawn Amumadu-2 Salang Kaba Lah Nan, KNG Jinghpaw Shiga Dap de shateng tsun wa sai re.
Masing hte maren mungshawa asuya byin wa ai hpyen hpyi galai Gumsan Magam Ting Tsing asuya gaw mungdan democracy ningbaw hte NLD pati ningbaw Salang Jan Awng San Su Chyi hte gahkying mat nna maga mi de Jinghpaw hta lai nna kaga amyusha rawt malan hpung ni ma hkra mung ginjaw asuya hte gap hkat jahkring tawn sai re.
KIO gaw aning June praw 9 ya kaw nna Myen ginjaw asuya hte dinghku majan byin nga ai re.


text:
Shiga
Myen asuya hte KIO bai hkrum shaga na shara jahkrup n lu
- Post 04 August 2012
- Last Updated on 04 August 2012
- By KNG
- Hits: 743
Myen asuya hte Wunpawng Mungdan Shanglawt Hpung (KIO) a lapran simsa lam a matu, bawngban jahkrup na hte seng nna, bai hkrum shaga na shara hpe, jahkrup n lu hkraw ai majaw, n lu hpang hkraw ai lam, KIO ningtau ninggawn amumadu lahkawng Salang Kaba La Nan kawn tsun ai.
KIO maga na gaw, Miwa mungdan Yunnan mungdaw, Ruili (Shweli) mare kaw bai hkrum shaga na matu, saw shaga da ai hte, Myen asuya maga na mung, shanhte up hkang ai shara kaw she bawngban jahkrup na matu, tsun nga dingyang re majaw, jahkrup n lu hkraw ai re lam shi tsun ai.
“Anhte tang shawn da ai shara kaw hkrum shaga na nga yang, aten masat la na, mai bawngban ai. Shanhte tsun ai, Manmaw kaw gaw, anhte sa na matu, n manu ai, Muse de mung sa na yak ai. Anhte tsun da ai Prang Ngawn de mung shanhte n lu sa ai. Ya ten hta mung, Myen asuya hte hkrum shaga na nga jang, gara ten raitim, hkrum mai ai ngu tsun da ai majaw, anhte maga na shara shagu hta sa jahkrum ai re,” nga Salang Kaba Lah Nan kawn tsun ai.
Wuhpung lahkawng maga na, simsa lam a matu jahkrup n lu hkraw nga ai ten hta, KIO maga na gaw, bawngban jahkrup yang, manghkang mai hparan ai ngu, hkam la da ai majaw, bawngban jahkrup na matu, galoi mung, lajin da ai rai nga ai.
“Ndai laman shanhte up hkang ai shara KIO hpe majan hpaw nga ai shara hkan, shanhte maga na hkrum shaga na matu saw shaga ai gaw, KIO maga na dai shara de sa na matu n mai byin ai. Shanhte maga, KIO hpe gasat na, hpyen n-gun matut manoi jat nga dingyang re. Shanhte hkyen da ai shara Manmaw kaw hkrum na n mai byin ai. Muse kaw mung, Mandalay maga na lung wa ai, hpyendap ni yawng Muse hku lai ai re, KIA dapba 4 hte Dapba 3 kata de shang ai. Dai majaw n lu hkap la ai re,” nga Salang Kaba Lah Nan kawn tsun ai.
Ya ten hta mung, KIO up hkang ginra hkan Myen asuya hpyendap kawn, hpyen n-gun, laknak n-gun matut manoi jat bang nga ai rai nna, shana ten hta sha shamu shamawt na matu matsun tawn da ai lam chye lu ai.
Shani ten hta gaw, yu maya masha hku nna, bu hpun let pru hkawm sa ai re lam chye lu ai. Lai wa sai July shata mi tup hta majan n law htum 96 lang byin wa sai hpe chye lu ai.
Myen asuya a munghpawm simsa lam tam hpung hte KIO dat kasa ni Miwa mung, Yunnan mungdaw, Ruili (Shweli) kaw kalang bai, hkrum shaga bawngban jahkrup na matu, KIO maga na, lai wa sai July 17 ya shani tara shang laika hte saw shaga da ai lam chye lu ai.


text:
Shiga
Myen-KIO Ruili hpawng a hpang majan grau laja wa na
- Post 23 January 2012
- Last Updated on 23 January 2012
- By KNG
- Hits: 2180
Myen hte KIO a Miwa mung Ruili zuphpawng hta shada gap hkat jahkring sen htu lu ai madang n nga ai majaw, majan grau kaba ai hku bai byin na masa nga ai lam, hpyen masa yu maram ai ni tsun wa sai re .
Maning January kawn December shata du hkra byin ai majan hta Myen ausya dap gaw KIA hpe masha n-gun hte laknak kaba n-gun ni hpe madung dat nna htim gasat wa sai.
Ya, Ruili zuphpawng a hpang gaw, majan gasat nbungli hte tank gasat mawdaw ni mung jai wa na masa re nga nna, Myen-Miwa ga jarit hpyen masa yu maram ai ni tsun ai.
Ya ten Jinghpaw mungdaw a sinpraw maga Miwa ga jarit mayan nga ai KIO ginjaw ginra ni de Myen hpyen n-gun tsa kaba hte laknak kaba ni shara jahkrat da nna, shawnglam na hpyenla ni hte hpyenla n’nan galai gachyai lam ni mung galaw nga ai lam, KIA shawnglam shiga lawk ni tsun ai.
Lai wa sai 1994 simsa lam hte n bung, ya kalang bai Myen asuya hte KIO lapran simsa lam myit hkrum sen htu na yak ai lam gaw, “Myen asuya gaw shawoi na hte maren gap hkat shawng jahkring nna mung masa bawngban na masing re, raitim KIO gaw dai hpe n hkap la ai sha, mungmasa shawng hparan ngut ai hpang she gap hkat jahkring na masing” ngu ai hta madung shai hkat nga ai lam re.
Ya ten, Myen hpyendap gaw Lahta Sam mung KIA ginra ni de hpyen n-gun ni htu nga ai zawn Jinghpaw mungdaw hta ginjaw Laiza grupyin, Hpakan hte Hugawng Pa ni de mung hpyen n-gun ni htu ai lam KNG sagawn chye lu ai.


text:
KIO Shanglawt Ningbaw ni Democracy mungkan de lam tam matut mahkai shakut wa sai
1965 ning shaning, nnan daw de No. 2 Brigade Headquarters kaw nna, India Mundan de, Hkamung Bum, Chyau K...
CHYURUM WUNPAWNG JINGHPAW AMYU SHA NI A SHACHYEN SHAGA/ GANAWN MAZUM AI LAM
Wunpawng Jinghpaw amyu sha ni hta kaga grin nga sai amyu sha ni hte maren greng ai/ htuk ai htunghking hpe hpa...
N?GUN DATING GA
Ya daini, Wunpawng Amyu hte Wunpawng Mungdan sha ni a laknak lang ai rawt malan majan lam-yan hta lai wa...


text:
-
In Ningmu
-
Last Updated on 02 October 2010
-
By KIO hte ni kahtep ai Uppadi machye machyang nga ai Salang Langai
-
Hits: 2297
Galai shai lam n awng dang ai lam gaw N.Y.K Asuya kaw madung lit nga ai ngu sawk maram lu ai. Hpa majaw nga yang Road Map (7) kaw na No. (2) hta amyu sha mungbawng rap daw (National Convention) awng dang hkra galaw ngut ai hpang jet nna ritkawp tara hte hpring tsup ai Democracy byin pru wa na matu ra ang ai lam shagu hpe langai hpang langai (Ninggam hte ninggam) galaw mat wa na ngu da nga ninglen dai No. (2) hpe gara hku hkrang shapraw da sai lam, Mungshawa hpe sang lang dan ai lam n nga ai hta n-ga, gap hkat jahkring da ai uhpung ni hpe mung shang galaw lawm na matu saw shaga ai lam n nga ai re majaw, ndai Road Map No. (2) a matut (process) hpa re hpe n chye ya ai lam nga ai.Matut hti na: Galai Shai lam n awng dang ai hte seng nna KIO hte ni kahtep ai Uppadi machye machyang nga ai Salang Langai sawk sagawn dinglik tang madun ai lam (pdf file)


text:
Shiga
Hpakan de IDP hpyen yen 100,000 mi du
- Post 05 September 2012
- Last Updated on 05 September 2012
- By KNG
- Hits: 542
Jinghpaw mungdaw sinna Hpakan lungseng maw ga hta, Myen asuya dap hte KIA Wunpawng Mungdan Shanglawt Hpyendap laparan majan laja wa ai majaw, hpyen yen (IDP) masha 100,000 mi grup yin du nga sai lam, hpyen yen garum ntum ni tsun ai.
Hpyen yen masha ni hta law malawng gaw Jinghpaw Wunpawng amyusha ni re lam chye lu ai.
Shanhte gaw lungseng maw mare 16 daram na seng htu seng shap hkawngma, nlung hpaga galaw ai ni, gat dut masha ni hte chyauman buga masha ni rai nna, dai maw ni kaw na hprawng yen na Myen dap hte KIA Dap 6 ni matsun ai majaw, shimlam lam ai Hpakan myu rap de shingbyi nga ai re lam, hpyen yen (IDP snr internally displaced persons) ni hpe garum ntum jaw nga ai Hpakan hpung woi sara langai tsun ai.
Chyauman masha hte maw kaw nga ai mungshawa ni yawng hpyen yen tsin-yam gale mat ai lam mung re.
Lai wa sai August shata 19 kaw nna uhpung lahkawng majan sawng wa ai majaw, lungseng maw yawng ngu na hkring mat sai re.
Ya ten hpyen yen ni gaw Hkalup, Hkatawlik nawku jawng ni, bukda hpungkyi jawng ni hte hkunghking wang ni hta hprawng yen nga ai rai nna, nkau gaw tinang hte ni nawn ai jinghku jing yu dum nta ni hta shingbyi nga ai lam chye lu ai.
Company nkau tinang a hkawngma ni hpe laksan mawdaw shap nna dum nta wa shangun ai lam nga tim, malawng gaw n lu wa ai lam, chye lu ai. Grau nna, Jinghpaw ni gaw wa lam hta shimlam n hkrak na tsang ai majaw hpyen yen dabang kaw na n hkam htawt ai, hpa majaw nga yang, ya ten dai shara gaw shanhte a matu shim dik ai re nga nna, Hpakan na Hkalup hpung-up sara langai KNG Jinghpaw Shiga Dap de tsun wa sai re.
Ya ten hpyen yen ni a matu malu masha hpe makam masham hpung ni, lungseng lauban ni hte company ni madung garum jaw nga ai ten, Hpakan asuya mungshawa tsirung kaw nna mung dabang de bat mi hta lahkawng lang sa du gawan nga ai lam chye lu ai.
Raitim, ya hkyak hkyak hpyen yen ni a matu grai ra kadawn nga ai gaw malu masha re lam, Hpakan na IDP garum ntum ni tsun ai.
Ya ten, Jingphaw mungdaw ting hta IDP hpyen yen masha 200,000 hkawt du nga sai re. Dai hta KIO ginra kaw 65,000 jan hte Myen asuya shara kaw 20,000 jan re.


text:
Shiga
Miwa Nongdao dabang na Jinghpaw hpyen yen ni shara htawt sit hpang
- Post 08 August 2012
- Last Updated on 09 August 2012
- By KNG
- Hits: 370
Miwa mungdan Nongdao ninghtawn kata kaw shanu nga ai, Jinghpaw mungdaw hte Lahta Sam mung na hpyen yen ni gaw, Miwa asuya kawn, htawt sit na matu, kalang bai tsun wa ai majaw, tinang buga hte ni nawn ai de htawt sit hpang nga sai lam, hpyen yen komiti lithkam Sara Hkun Htun tsun ai.
Myen ga jarit N’Mau (Ruili snr Shweli) ginwang up hkang salang ni kawn, Miwa mungdan kata hprawng shang wa ai, hpyen yen ni hpe htawt sit kau ya na matu, KIO salang ni hpe tsun wa ai majaw, KIA Dapba 5 ginra Lana Zup de htawt sit na matu, hkyen lajang nga ai lam, KIO Hpyen Yen Lakawn Lanawn Komiti lithkam Salang Kaba Doi Pyi Sa tsun ai.
KIO maga na gaw, tara shang htawt sit na matu, hpyen yen ni hpe n tsun shi tim, htawt sit shangun ai nga shiga ni mawng taw ai majaw, hpyen yen nkau gaw, KIO kawn hkyen tawn da ya ai, Lana Zup dabang de n htawt ai sha, mi na ginra, nta hte ni nawn ai shara de, htawt sit mat ai lam chye lu ai.
Nongdao ninghtawn, Law Hpai hpyen yen dabang kaw shanu nga ai, kun dinghku 123 kaw na, kun dinghku 20 gaw, htawt sit mat sai lam, Sara Hkun Htun tsun ai.
“Ndai Law Hpai dabang kaw na ni, bat hpang mali ya shani hta htawt ma ai. Nkau gaw, Manwing de htawt ai. Nkau gaw ni nawn ai shara hkan sa shanu ai, asak grau kaba ai ni htawt ai re,” nga Sara Hkun Htun tsun ai.
Ya na zawn htawt sit ai shaloi, hpyen yen jawngma ni gaw, jawng htawt madi madun lakmat, madi shadaw laika pa ni n nga ai majaw, Nongdao hpyen yen dabang na jawngma 800 jan gaw, kalang bai htawt sit na nga yang, hpaji lam hta hkra machyi wa na re lam, Sara Hkun Htun tsun ai.
Ruili mare asuya salang ni gaw, lai wa sai, July praw 9 ya shani KIO Sinpraw Ginwang up hkang rung salang ni hpe, shaga la nna, Miwa mung kata hprawng shang wa ai, hpyen yen ni hpe, htawt sit kau na matu tsun wa sai hte, dai KIO salang ni mung, ginjaw de tang madun na she bai shana wa na ngu, tsun da ai lam, Sinpraw Ginwang up hkang rung a Salang Kaba Seng Li tsun ai.
KIO ginjaw rung kaw na mung, Miwa asuya kawn htawt sit na matu tsun wa jang gaw, htawt sit ya na matu, matsun wa sai hte, July 20 ya shani Miwa asuya kawn kalang bai kahtap tsun wa ai majaw, shara hkyen da ngut jang htawt sit ya na ngu KIO maga na shana da sai lam, salang kaba tsun ai.
“Shanhte gaw, Miwa mung kaw, hpyen yen ni hte seng nna, tara shang hkap la ai lam n nga ai da. Raitim, shinggyim nau na myit hte hkap la ya ai laning mi jan sai majaw, dai mung garum ai ga rai sai nga tsun ai. Shanhte bai n htang ap ai ga re. Nanhte n shaga la jang, Myen asuya hpe ap kau na nga du hkra tsun wa ai. Dai majaw, bai shaga na raitim kalang ta gaw n re ai, nga shara ni naw lajang ya na, hkyen ngut jang shaga na re ngu tsun da ai. Ndai shata kaw ngut hkra hkyen ngut jang she, dabang shagu na komiti ni hte bawng nna shaga la na re. Ya gaw dai hku sha naw tawn da ai, mung masha ni hpe mung, hpaji jaw na, shanhte dawdan ai hku hkan sa na matu tsun mayu ai,” nga salang kaba Seng Li sanglang dan ai.
KIO up hkang ginra Lana Zup maga htawt sit na matu, jawng ni, nga shara ni, lajang taw nga ai raitim, hpyen yen ni gaw, dai shara de n kam htawt sit ai lam chye lu ai.
“Lana Zup gaw, Nongdao hte tsan ai le. Shanhte gaw, Nongdao kaw nga na, shanhte a ginra de pru pru shang shang rai, namlaw namlap ni mung sa tam sha mai ai le. Ya gaw, Lana Zup kaw na nga jang grai tsan mat ai majaw, n htawt gwi ai re,” nga Salang Kaba Doi Pi Sa tsun ai.
Hpyen yen ni hpe htawt sit na matu hkyen lajang nga ai, Lana Zup gaw, Nongdao hpyen yen dabang hte deng 16 daram tsan ai rai nna, ya ten Miwa mung kata de hprawng yen shang wa ai, hpyen yen 10,000 jan rai sai lam, Salang Kaba Doi Pyi Sa tsun ai.


text:
Shiga
Hpakan majan awng padang chyeju shakawn, KIA Dap 6 galaw
- Post 03 September 2012
- Last Updated on 03 September 2012
- By KNG
- Hits: 1253
Hpakan majan awng padang lu ai Karai chyeju shakawn akyu hpyi lamang hpe September praw 1 bat Kru Ya shani Masat 6 KIA Dapdung daju hta e galaw sai re.
Lai sai bat August 28 hte 29 ya shani We Awng Kaba (snr We dinghku masha wang) lungseng company wang kaw byin ai majan hta Myen asuyadap hpe lak lai ai awng padang dip ai lam hpe chyeju shakawn ai lam re.
Lamang hta Dap 6 na Du Jum, 2.i.c Maji Naw Rin kaw nna “Dai majan hta tinang KIA maga si sum machyi na ma hka kaw nna Karai Kasang hkye shalawt la ai. Hpyen wa shi a laknak kaba hte shi gap hkra nna bawm gudawng (godown) hta hkra nna dai grupyin e shara la na gasat nga ai Myen hpyen ni yawng si htum mat ai” nga tsun wa sai.
Ndai We dinghku masha company wang majan hta Myen hpyenla 40 jan hkrat sum nna KIA maga Mungshawa Hpyen Hpung (MHH) hpyenla langai asak ap nawng wa sai lam, dap 6 hpyendu ni tsun ai.
Company wang majan na hta la lu ai sinat laknak ni hta, Myen MA sinat lau (4), Rusha Bazooka (1), yawng manga re.
Du Jum Maji Naw Rin matut nna “Tinang KIA ni si na hkaraw na lawt wa lu ai awng padang re. Masha (hpyen) wa si rum mat ma nna galaw ai awng padang mung n re. Karai Kasang hkye la ai jaw ya ai awng padang she re lam” sakse hkam dan sai.
Lai wa sai August 19 ya shani kaw nna September praw 3, ndai bat Langai Ya du hkra Hpakan Uru Sengmaw Ga kaw byin ai majan hta, Myen asuya hpyenla 200 lahta hkrat sum sai lam, buga masha ni hte KIA dapdung 6 du salang ni hpe lakap let chye lu ai.
Ndai ten, lai wa sai bat kaw nna Myen hpyendap gaw Myitkyina Dingdung Daw Daju (M.P.Hk) kaw nna masha n-gun, laknak n-gun ni hpe hpyen helicopter ni hte Hpakan de n-gun jat bang nga sai lam, sagawn chye lu ai.


text:
NEW YORK DAT KASA RUNG E MYU SHA NI N GUN MADUN
Labels: Maigan Jinghpaw Shiga
15 comments:
- Anonymous said...
-
Ndai n-gun madun lamang a ntsa e Karai Kasang gaw Annau ni a matu tengman ai mungmasa mahtai hte Awmdawm shanglawt lu hkra baus sin makawp maga ya na re.
- September 28, 2012 2:43 AM
- Zai Ningjar said...
-
USA kaw shanu nga ai JP wunpawng myu sha ni yawng Myit mang hkrum let Bawng ban da Sai hte maren,yawng rau lata hkindun n na Myen(Thein Sein) hpe ning hkap n gun madun Lu ai majaw grai kabu Sai.Matut galaw sa wa na Myu sha lam ni yawng hta mung Myit hkrum let Karai Wa a shaman chye ju hte rau,Awng dang lam de matut hkawm sa wa ga law..NuWa HpuNau Myit Su Dusalang ni eee....
- September 28, 2012 3:04 AM
- Anonymous said...
-
oi,,,,, myu tsaw ni a shamu shamawt lam hpe grai ngun lu ga ai,an hte bu ga na ni a matu kabu hpa ngun kaba rai sai,ya na zawn buga na an hte hpe nmalap ai hpe grai kabu nga ga ai,,,,,,,,,
- September 28, 2012 5:25 AM
- Anonymous said...
-
Grai n gun lu dik sai hu re.
Matut nna, a ten la nna, Thein Sein pru wa shang wa shagun yaw tik tik di ga....
Congratulation...,
Thein Sein, Awng Min ni gaw, USA sa taw ai laman, Myen hpyen dap ni gaw, KIO ni hpe ( Hpankant hte, laiza hpe ) shamyit kau na matsing malu ai....
Dai majaw ngut ai ten du hkra,,,, shakut ga lu oi...
zed
- September 28, 2012 9:11 AM
- Anonymous said...
-
US du JW ni ndai zawn kanu mungdan hte myu sha ni matu ang sha shara kawn apnawng shanglawm nga ai hpe grai nan shagrau ai hte n'gun lu hpa nan rai nga sai. Myu sha labau hpe shabyin dat ai lam mung rai sai.
MZHK
- September 28, 2012 9:19 AM
- Jatawng Naw said...
-
Grai na kabu n gun lu ai law, Tsawra Shapawng Yaw hpu nau ni e.. Matut nna tangdu hkra mahtai lu, masha ni mu hkra ninghkap n gun madun shakut ga law.Karai Kasang Yehowa anhte myusha ni yawng hpe grau kaja ai hte simsa ngwipyaw ai lam de lam woi la u ga. US hte mungkan shara shagu na Shapawng Yaw myusha ni yawng hpe Karai Kasang tutnawng shaman ya ai hte myusha ni shanglawt lu na lam hta atsam dat shanglawm lu mu ga.
P.S ..Hpakan lam Kamai- Sau hka- Labang kahtawng mayan de myen hpyen ni n gun kaba hte kanaw lung wa ai majaw majan kaba laja lana kasat hkat nga ai hte myutsaw share shagan ni mung ram ram sum machyi ai lam chye lu ai law. KIA hte MHH myutsaw kaji kaba ni matu mung tut tut kyuhpyi myitdum garum ya nga ga law.
- September 28, 2012 11:39 AM
- padang yesu said...
-
Lak san ahkaw ahkang gra ning hkap n gun madun lu ai hpe,Na kabu grai n gun lu ga ai.ndai hkrang shapraw lu ai gaw,WP mungdan AUNG DAWM PADANG lu na K K sha ngun ai kumla apu re.lahkam grau2 kaba ai hte Bum tawng kau hkra myit jasat lung ga.
- September 28, 2012 3:06 PM
- Anonymous said...
-
Grai n-gun lu sai. Ya ndai aten hta anhte J.W myu sha ni sha tinang lagaw tinang tsap na gwi gwi hkum ding dep n-sen shapraw ra sai.
- September 28, 2012 4:39 PM
- Anonymous said...
-
Shawng lawm ai WP ni yawng hpe Karai Kasang shaman ya u ga. chyeju kaba sai.
- September 28, 2012 5:17 PM
- Anonymous said...
-
YA NA LAMAMG NDAI HPE GALAW AI MAJAW ,US DU NGA AI JINGHPAW W.P MYU SHA NI HPE GRAI CHYE JU DUM AI GRAI N-GUN LU LET , MADI SHADAW YA NNGAI. ANHTE MATUT NNA GALAW GA LU OI, YAK TIM RAU, PYAW TIM RAU. NSEN LANGAI NSAM LANGAI HTE LE I,.....
I A W.P MUNGDAN SHANGLAWT AI MUNGDAN BYIN WA U GA, HPAN MADU KARAI WA BAU SIN KARUM YA NGA U GA ............
- September 28, 2012 5:44 PM
- Anonymous said...
-
Grai awng dang dik ai ninghkap n'gun madu ai US du myu sha ni hpe grai chyeju dum ai.mungkan ting annau ni lam hpe shapoi dat lu ai zawn Thein sein asuya gaw hpyen asuya re hpe hkrat madi madun ya ai majaw grai n'gun lu ai.mung masa amyet kaba nan rai sai.Thein sein ni kade masu sha hkawm nga ai hpe maga mi de n'dai zawn lu madun ai jaw myu sha yawng a matu n'dang tsun hkra majan kaba awng dang ai lam re.
- September 28, 2012 7:34 PM
- Anonymous said...
-
ndai zawn ngun madun ai hpe mu ai majaw grai kabu ai nahte WP sa ni hpe gade dip da tim KK gaw nhkraw ai rawt jat ai myu sha nantai naga ai
- September 28, 2012 8:08 PM
- Anonymous said...
-
shi ga ni hpe comment jaw ai jaatawng naw e nang mara da ai kamai , saung kha ,labang ka htawng kaw(KIA hte MHH) ni machyi dkrat sum ai nga ai nteng ai .KK hpe kam sham ai ni maga de ga loi mung KK shawng lam majan pa hta shi hpyen Du hpyeh ninggang tai ya nga ai .
- September 28, 2012 9:08 PM
- Anonymous said...
-
Our victory assured, and our destiny sealed with success. Dear Kachin, Keep trusting and keep flying as Eagle. Lonely but never alone! The God of Abraham, issac, Jacob is with us! Go Kachin go!!!!
- September 29, 2012 1:33 AM
- Anonymous said...
-
JAtawng naw mara da ai Kamai shi ga nteng ai nga bai shana ya ai manang wa hpe chye ju dum ai.ndai shi ga a majaw grai myit npyaw sai re.KIO/KIA hte WP amyu sha ni yawng hpe K.K shaman ya u ga law.
- September 30, 2012 3:26 AM


text:
September (26) bat Masum
Wunpawng Mungdan Shanglawt Asuya Dingdung Ginwang Ginjaw Masat (1) Dap Ba Daju kaw galaw ai NMAI HKAWNG JAK CHYWI sharin hpawng yu poi lamang hpe September (25) ya shana mga hkying (4:00PM) ten hta galaw la lu sai lam shiga na chye lu ai. N dai Jak Chywi Sharin Hpawng hta Masat (1) Dap Daju na magam gun ni shawng lawm sharin hkam la lai wa sai lam, Jak Chywi jawng hpaw sharin ai a yaw shada lam gaw Wunpawng Mungdan Shanglawt Asuya magam gun ni kawn magam gun hpai nga ai laman Magam Dap hpe tinang chye ai Jak Chywi hpaji hte Dap shawa bu hpun na matu hpyen hkring ni hpe chywi shapraw madi shadaw lu na matu hte Magam Dap kaw na hkring sa wa ai shaloi mung tinang kun dinghku a kan bau bungli langai byin ta lu na matu yaw shada let ya na zawn sharin ya ai lam hpe na chye lu ai. Ndai Jak Chywi Jawng Yu Poi lamang hta Dap Dung Ginwang Ginjaw Uphkang Du hte magam dap shagu na Du Salang ni sa du shang lawm lai wa sai lam hpe mung na chye lu ai.


text:
Kachin refugee news from kachin land update
Sunday, June 26, 2011
Wunpawng Ninghtoi Hpyen Tsinyam Hkrum Masha Lakawn Hpung (WPN) kaw na lu la ai Mungdan kata na Refugee Update shiga shana dat ai lam (Ndai Shiga ni gaw 23/6/2011 ya shani hpang jahtum lu da ai shiga ni re.
Ninghtoi: 25/6/2011
WPN kaw na lu la ai Mungdan kata na Refugee Update shiga shana dat ai lam (Ndai Shiga ni gaw 23/6/2011 ya shani hpang jahtum lu da ai shiga ni re.
Ya ten, hpyen hprawng hprawng ai hta;
Matsing: : Wang tep hta MD ngu ka da ai gaw Myen Hpyen Dap nga ai
shara hpe madun mayu ai
Area (1): : Man Maw – Myitkyina maw daw mayan la pai la hkra na mare kahtawng ni;
Moe Mawk kaw na Wa Wang, Chyahkan Dap (MD), Deng (17) (Nam Hpak Hka) (MD), Da Sai (MD) ta hkaw hka sin ai post, Da seng (MD) maw daw lam kata, Mai Sak Kawng (MD), Myo Thit (MD), Kung Law (MD), Ta Lee, Num Lang (MD), Wu Htang Yang, Daw Hpum Yang (MD), Ding Ga Yang, Hka La Yang (MD), Lai Mawk Yang (MD), Dun Hkung Yang, Laja Yang (MD), Na Lung (MD), Hka Ya Pa, Madi Yang, Nam San Yang (MD), Loi Lung Awng Ja (MD) madaw lam kata, Hka La (MD), Ningpawn, maw daw lam a la pai maga kata de na Ban Sau, Da Law (MD), Seng Mai, Galang Ja, Nyawng Pin Tha (MD) mali hka kau, Rawt Jat (KIA ni, Kang Dau Yang (MD) , Mali Yang (MD), Ja Pu (MD), Ja Hta (KIA), Kagam (MD) kang dau ntsa, Sama (MD)Dabak mare ntsa, Pa Jau (MD) maw daw lam kata, Na Hpaw (MD), Dabak (MD), Katsu (MD), Ga Ra Yang (MD), Sam Pai (KIA), Shwi Nyawng Pin (MD), Awng Mye Nyit, Awng Mye Thit, Hka Shi
ndai maw daw lam ni a la pai la hkra na mare kahtawng ni, maw daw lam kata na mare kahtawng mung shawa masha ni malawng maga gaw Myitkyina, Wai Maw hte ni ai ni MKA, WM de, Miwa jarik hte ni ai ni Miwa jarik de, Man Maw-Moe Mawk hte ni ai ni mung MM, MM de hprawng shajang mat ma ai majaw mare buga ni hta gaw katsi katsang rai nga sai.
Area (2): : Wai Maw – Sadung – Kan Pai Ti maw daw lam
Ndai maw daw lam mayan na mare n kau mi hta mare masha ni gaw shani nta wa, shana gaw nam de hprawng yup rai nga ma ai. Nkau Wai Maw, Myitkyi na myu de yu mat wa nna, nkau gaw Miwa hkran maga de hprawng ma ai.
Area (3): : Shwigu township (Dung 5) gin ra grup yin (Gap Hkat ai shara)
Pang Hkawn Yang,Gau Gwi Pa,Ban Dang, Si Sat (Majan byin ai gira) na kahtawng mare masha ni gaw ya ten nam mali kata rawng taw nga ai gaw marai 500 jan ai lam chye lu ai. Ndai ginra ni gaw myu hte mung tsan, Miwa ga jarik hte mung tsan re ai shara ni re.
Area (4): : Man Maw – Nam Kham maw daw lam mayan ginra (Sinpraw G/w G/j a shara rai nga ai U Lang Pa Ginwang ginra)
14, 15,16/6/2011 laman Sam Mung (Northern) Man Kang, hte Man Wing Lup Wa Kawng kaw Myen Asuya Hpyen Dap ni hku nna mung shawa ni hpe gap sat ai majaw Man Kang, kadaw kawng, yang wu, gawng ngu yang, namhka, pung ling ding sa, ding hkru, hka nu yang, man mun, hka hkye, bau noi, lagat daw, kai htik, maw swi, awng lawt yang, maw swi jawng kawng, chyam ga (pa masawn daw) mare (16) na 1400 daram – hte Man Wing a maga –Nawng Tau hte ni ai Sam Pa mare kaba ni ) hkan na mung mare masha (1000) mi jan yawng pawng yang (3000) hkawt gaw Miwa hkran Nawng Tau Pa mayan na mare ni hte Nmau hka a Miwa hkran na mre ni hkan hprawng shingbyi nga ma ai.
Area (5): : Myitkyina – Sumpra Bum maw daw lam mayan na mabyin shiga n lu la
Area(6): : Sam Mung (ding dung) Dap Ba (4) ginra grup yin na ni Muse (Sam Mung) hte Shwili de hprawng
Area (7): : Dap Ba (3), shawng ningnan gap hkat ai Sang Gang – Bum Sen Bum grup yin ( Sin Lum Bum Ginwang Daw kata na= Moe Mawk Township) mabyin masa
(1) Man Maw – Loi Je maw daw lam mayan na Kung pi, Sin lum kaji, Sin lum kaba, Pang mu,Law Mun, Maru, Hka Ya mare na kahtawng masha ni yawng hprawng ma sai. Maru hte Law Dan mare (2) sha ngam ai. Ya gaw ndai mare (2) gaw gara de hprawng na mung yak ai masa rai taw ai.
(2) Gau Ri Krung na mare kahtawng (40)daram hte Nmawk – Loi Je lam mayan na mare kahtawng (Law Dan mare hte Maru Kahtawng hta lai nna) mare (10) daram na masha ni yawng hprawng mat ma sai.
(3) Mai Ja Yang gaiwang kata na mare (26) kaw na dinggai dingla, ma kaji, ma kanu ni gaw Shwi li, Jang Hkawng, La Ying (Loi Je hte ep), Hpyin Chan, Yin Jang de n kau mi hprawng ai.
(4) Gauri krung na mare ni gaw (1) Kumba, Naw Hpra, Nga Hkyi Yang makau na nam, hkau na pa hkan nga jawng nga. (2) U Ra Pa, Nhkawng Pa, Hka Nan Yang hkan but de nga, (3) Jahkai, Mahtang, Na Ya Pa, Prang Hkudung mare makau hkan, nkau nam maling kata hkan hprawng nga jawng nga ai. (4) Seng Mai Pa hte (5) Mai Ja Yang mare ni hta mung n kau hprawng du nga ai. Gau Ri Krung na hprawng ai masha yawng pawng yang Wunpawng Ninghtoi Hpyen Tsinyam Hkrum Masha Lakawn Hpung (WPN) kawn 22/6/2011 ya shani hpang jahtum lu shinggyin da ai jahpan yawng 2673 rai sai (Miwa hkran na n lawm ai)
Ndai laman laja lana gap hkat ai lam n nga ai raitim dap pram gasat ai lam gaw nga ai madang re. Raitim, buga masha ni tinang dum nta buga de bai nhtang wa na matu shim lam n nga shi ai. Dai majaw masha 20000 (mun lahkawng) jan gaw mare buga kaw na hprawng koi yen hkawm nga ma ai. Nta de mung n mai wa, lu sha gaw kadawn wa rai nna jam jau hkrum nga sai
Ya ten maw daw lam ni:
· Loi Je – Man Maw madaw lam mahkrai hten mat ma sai majaw seng ke ni sha mai lai sai.
· Man Maw- Myitkyina Maw daw lam ni mung mahkrai hten mat ma sai majaw maw daw kaji ni sha lai sai. Maw daw ni mung daw hte daw sa hkrat rai nna nga ai.
· Miwa ga de jinghku ni hkan sa shingbyi nga ai ni, tinang hkrai chye ai hku nta gawk ni sa shap nna lagu rawng nga ai ni hpe mung seng ang ai mare slg ni, asuya slg ni kawn nanhte mungdan de majan sim sai, wa manu nga na tsun hkrum ai lam ni nga nga ai. Wa manu nga atik anang sa gau ai lam gaw n nga tim, n kam nga hkra, nga n-gwi hkra tsun shadut ai zawn re lam ni nga ai majaw nkau mi gaw tinang mungdan hkran jarik mayan na mare ni de wa nna shingbyi nga ai.
Wunpawng Ninghtoi Hpung kawn Dang Di ai Made San Shinggyin Da ai Mungdan Ting Na Hpyen Hprawng Masha Jahpan (Estimate)15156 rai sai.
Matsing: Man Maw – Myitkyin na lam mayan na gara de mung nhprawng ai tinang mare kaw sha nam de makoi rawng nga ai mare ni gaw, Npawn, Ban Sau, Seng Mai Mare ni rai ma ai. (Hprawng makoi nga ai ni a jahpan nlu ai)Hpyen Hprawng Tsinyam Masha ni gaw du jat ding yang rai nga ai.
1. Laiza kaw du wa ai Hpyen yen ni gaw lawu na mare ni kaw na rai nga ai.
(1) Dingga
(2) Lai Mawk Yang
(3) Daw hpum Yang
(4) LaimawkYang
(5) Dinghkung
(6) Laja Yang
(7) Na Lung
(8) Hka ya
(9) Shadan Pa
(10) Madi Yang
(11) Awng Ja Yang
(12) Chying Nang Zup
(13) Nam San Yang
(14) Ban Dawng
(15) Ban Sau
(16) Hka La
(17) Ja Pu
(18) Mai Sak Pa
(19) Lamai Yang
(20) Mung Lai Hkyet
(21) Na Ru
(22) Hpa lap
(23) Gang Dau
(24) Mali
(25) Ja Hta
(26) Katsu
(27) Dabak
(38) Ga Ra yang
2. Dap Ba (3) Ginra (Sinpraw Ginwang Ginjaw) ngu ai, Mai Ja Yang, Seng Mai Pa, Nhkawng Pa, Mahtang hte Miwa hkran de hprawng ai mare ni gaw Sin Lum Bum Ginwang Daw ngu ai kata na mare ni re. Lawu na mare mying No. I, II, III ni yawng gaw Sin Lum Bum Giwang Daw na mare ni re.
I: : Gau Ri Krung ngu shamying ai lawu na mare ni;
(1) Chyahkan Dap
(2) Munghka
(3) Loi Lung
(4) Mung Loi
(5) Kawng Ra Zup
(6) Hkai Bang
(7) Maru Ying Sung
(8) Mazup Pa
(9) Balawng Kawng
(10) Munghka Pa
(11) Prang Hkudung
(12) Sang Gang (9/6/11 ya shani majan byin ai majaw asak lawt daw
sha hprawng wa ai mare masha ni)
(13) Hpakawn
(14) Sama Yang
(15) Law Hkum
(16) Manda
(17) Mandau
(18) Kadaw
(19) Hkarawm Kawng
(20) Kungpyi
(21) Jahkai
(22) Na Ya Pa
(23) Nga Hkyi Yang
(24) Je Gau Hka Nan
(25) Mai chyu
(26) Bum wa
(27) Hkring wawm
(28) Dum hpawng
(29) Kum ba
(30) Hpyi Di
(31) La Ne
II: :Loi Je – Sin Lum – NMawk (Moe Mauk) lam mayan na mare ni
(1) Sin Lum Kaji
(2) Law Mun
(3) Pang Mu
(4) Sin Lum (MD)
(5) Sin Lum Kaba
(6) Hka Ya Pa
(7) Maru
(8) Pang Shan
(9) Nhprang Zup
(10) Byeng Wai
(11) Yaw Yung (MD)
III: :Sadung Bum Ninghtawn na mare ni:
(1) Kawng Ja
(2) Hka Nan
(3) Sut Mai
(4) Nam Ngawn
(5) Zi Hpak Kum
(6) Wa Sik
(7) Zing Rau
(8) Mung Hkying
(9) Sut Ngai Zup (Mai Bat)
(10) Sam Kawng Ja
(11) Dun Hkung
Ndai mare ni yawng gaw Sin Lum Bum Ginwang Daw kata na hpyen hprawng hprawng ai mare ni re. Sin Lum Bum Ginwang Daw gaw matut mahkai hkrun lam yak dik ai ginra re. Ndai Ginwang Daw kaw mare kaji, kaba yawng pawng yang (72) nga ai re.
Hpyen Hprawng Masha Jahpan n lu la ai gaw;
(1) Tinang mare kaw sha Nam de hprawng makoi hkawm ai mare masha ni a jahpan n lu shi ai.
(2) Myo kata de hprawng ai ni a jahpan atsawm hkrak lu la na yak ai.Miwa Mung kata de Hprawng yen mat ai ni a masha jahpan mung lu la na yak ai.
Ndai Nam kata hprawng ai ni, Myu mare de hprawng ai ni, Miwa ga de hprawng ai yawng ntsa lam tawt maram yu yang 20000 – 30000 lapran gaw nga nhten ngu maram lu ai. Lai Za hte Sinpraw Ginwang Ginjaw (Dap Ba (3)) ginra pawng yang 15000 jan rai wa ai. Lama na majan ndai hta na du wa yang gaw Sinpraw Ginwang Ginjaw(Dap Ba) Ginra hta sha pyi gaw naw population 70000 daram nga ai. Ya gaw yawng n hprawng shi ai. Jam Jau Tsin Yam hkrum na masha gaw mungdan ting rai yang gaw Sen kaba lam rai wa na shadu ai. Raiyang Shang Lawt Ginra hta gaw Ginwang Ginjaw ngu na Sinpraw, Sinna, Dingdung, Dingda, Ginjaw Ginra ngu nna (5) garan da ai.
(1) Sinpraw Ginwang Ginjaw (Dap Ba (3) Ginra) gaw Man Maw,Man Je, Shwi Gu, Man Wing, Sin Lum, N’Mawk ni yawng lawm ai ginra re.
(2) Sinna G/w G/j (Dap Ba (2) ginra) gaw Hugawng Danai, Hpakant ginra yawng re.
(3) Dingdung G/w G/j (Dap Ba (1) Ginra) gaw Sumpra Bum, Hka Hku Uma Ga, Potao Mali Hkrang Wa Lawng ni yawng lawm ai re.
(4) Dingda G/w G/j (Dap Ba (4) ginra) gaw Lahta Sam Mung, Kut Hkai,Muse, Nam Kham, Mung Baw ginra ni yawng lawm ai.
Hpyen hprawng tsinyam hkrum masha ni hta byin nga ai mayak mahkak ni:
· – Lanam ndam re majaw machyi makaw law wa ai, (hkali, tuk kwi, kan mase, sai tsaw ana hte waw wa ai lam ni law byin ai.)
· — Ma ni hta mung kan mase hte waw waw, jahkru ai lam ni law byin nga
· – Yi, Hkau na hkan mam, hkai n mai n lu hkai kau da ai ni mung myit pu myit tsang ai.
· – Myit tsin yam hkrum ai majaw sai tsaw ana byin masha malawng maga re.
· – Ma ni mung jawng n lu lung na myit tsang nga ma ai.
· – Malu masha kadawn ai mang hkang ni byin nga ai hku re.
· – Hpyen hprawng ni hta family income n nga ai majaw myit htum, jam jau nga ai.
“Wunpawng Ninghtoi” Hpyen Tsinyam Hkrum Masha Lakawn Hpung kawn nna gaw Sinpraw Ginwang Ginjaw (Dap Ba (3) Ginra) kata na hpyen hprawng masha ni hpe madung yu hparan, garum shingtau nga ai hku re.
1. WPN kaw lit la galaw nga ai lam ni:
Ya ten du hkra WPN gaw tinang buga masha ni lu ai made jawm garum shingtau ai garum ningtum n-gu, malu masha, tsi mawan ni hpe madung la nna, garum shingtau nga ia. NGO, Funder loi li lu na matu ga sadi jaw da ai INGO langai sha nga ai hku re. Hkam ja lam hta garum ai wuhpung langai mi kaw na sut 1000 mi garum hkap la lu ai. Hkali tsi hte dat sa ni garum na ga sadi lu da ai. Kaga personal garum alu jaw ai lam ni sha naw nga ai hku re.
(1) WPN kawn tinang buga na mai byin ai hku gayin, hkoi nna Refugee ni a matu ra nga ai N-gu, tsi mawan, malu masha, hpun palawng, nba, ni hpe garum sa ya taw ng a ding yang re. Ra ai lam mung sha ara ding yang rai nga majaw WPN nig aw ndang wa sai.
(2) Hkau Na Ga Tsun Ga La Hkai Masing hpang taw nga ai. (For Food Security Plan) Hkau na kachyi mi mung n lu hkai jang aten galu hta grau jam jau na hpe makawp maga ai masa hku na galaw ai.
22/6/2011 ya shani kawn WPN ni hku nna Gau Ri Krung na hkau na tsep kawp rai n lu hkai shi ai Gau Ri Krung mare kahtawng (12) – Kawng Ra Zup, Hkai Bang, Maru, Loi Lung, Munghka, Balawng, Prang Hkudung, Man dau, Man da, Kadaw, Hkarawm Kawng, Hpakawn mare ni kaw hkau na ga tsun ga la hte jawm hkai ya na matu (WPN kawn masha n-gun, hkau na n galau shi ai ni hpe galau na na htu jak sau, lu sha, n-gu) ni hpe garum jaw nna galaw hpang nga sai.
(3) Ya ten Dap Ba (3) Ginra (Sinpraw Ginwang Ginjaw) kata na hpyen hprawng hprawng ai mung masha ni gaw dum bri dum bra hkrup ai, ni nawn ai kaw ang ai hku mi machyu nna, nam maling hkan hprawng ai ni gaw hprawng rai taw nga ai majaw hkrun lam matut mahkai mung nau n yak, shim mung loi shim re ai shara hta seng ang ai seng ang Shawng Lawt Uphkang dap kaw nna Gau Ri Krung kaw Camp (Dabang) shara (3) jahkrat ya nna galaw na hku lajang nga ai. Seng Mai Pa kaw laika sharing jawng kaw mung dabang (1), Mai Ja Yang kaw (1) nga jang yawng pawng yang dabang (5) rai wa na re.
(4) Lai Za (Ginjaw Ginra) maga de gaw mare kata na, jawng, gawk nu, naw ku jawng wang hkan dabang galaw ai hkure.
Hpa majaw dai hku galaw ra ai ta nga yang, hkrun lam matut mahkai yak ai, shanhte nga ai shara ni gaw shim lam n nga ai, sa du gawan gatsan na matu yak ai, malu masha htaw wa htaw sa yak ai, ndai zawn re mayak manghkang ni nga ai majaw camp hpe masat na hkyen ai.
Hpyen Tsinyam Hkrum Masha ni madung shanu na ginra dabang ni: Dap Ba (3)(Sinpraw G/w G/j) kata na dabang ni.
1. IDPs Camp – 1 – Kumba, Nawhpra, Ngahkyi Pa
2. IDPs Camp – 2 – U Ra Pa, Nhkawng Pa, Hkan Nan Yang
3. IDPs Camp – 3 – Jahkai, Mahtang, Na Ya Pa, Prang
Hkudung
4. IDPs Camp – 4 – Seng Mai Pa
5. IDPs Camp – 5 – Mai Ja Yang
WPN a shawng lam masing
(1) Aten galu a matu malu masha jahting ai masing ni hpe matut galaw sa wa na.
(2) Ma shangai hkyen ai, ma shangai na ma kanu num ni hte ma kanu ni hpe mung lak san yu garum ai lam ni galaw nga ai. Ma shangai ya ai mung lawm sai. Ma kanu ni hte ma kaji ni hpe shim ai shara ni de htawt sit la ai zawn re ni galaw nga ai.
(3) Hpyen Hprawng dabang atsawm hpaw da lu jang dinghku kata ra kaji hparan lu ai baw bungli lama ma lu hkra lajang ya ai lam ni hpe mung matut galaw mat wa lu hkra yaw shatawng shada shajin da ai.
(4) Hpyen Hprawng ai buga masha ni hta myit tsin yam mang hkang hpe tsi lajang ya ai masing ni hpe mung galaw lu hkra hkyen lajang taw nga ai lam nga ai.
(5) Tsi tsi gawn lajang ai lam ni matut galaw sa wa na.
WPN ni hku nna Hpyen Tsinyam Hkrum Masha ni hpe lak san yu gawn lajang garum na matu shamu shamawt nga ga ai re. Tinang buga hta tinang lu ai made hte shawng hpang nna galaw ai amu re majaw ra n rawng hkra garum madi shadaw lu ai lam n nga shi ai.
Hpa Majaw Mung Mare Masha Ni Hprawng Ma Ai, Bai nhtang Wa Na Matu N Gwi Ai?
Ndai zawn zingri zing rat hkrum na hkrit ai majaw;
15/6/11 ya shani Man Kang mare kaw na mare masha marai (4) hpe shang lawt mung shawa hpyen la re ngu nna rim, jep adup zing ri ai lam galaw ai. Langai hpe gaw dat dat sai. Ngam ai (3) hpe gaw gara de tawn kau ai ya du hkra n chye ai. “Han Hkyet Mare, cha padi mare” man je lahta kaw mung mare masha ni hpe gap sharu hkawm ai kaw gum gai langai (1) hte kashu hpe nta kata na pru wa ai chyinghka lam kaw gap sat kau ai. Mare de sengke jawn shang wa ai, Sam yan la hpe mung hkap gap kau ai , madu jan gaw dai shara kaw nan kalang ta si mat, madu wa gaw man maw tsi rung kaw du nga ai shiga na lu.
Man wing mare shinggan kaw na lup wa kawng (hkyi ya dabang) kaw mung Myen Asuya Hpyen la ni wa gap sharu ai majaw (1) Sam la – Chyai ye, (2) mi wa la kasha 1, (3) Jinghpaw la – Lazing La ngu ai ni marai (3) gaw hkala nna, (4) Nhkum Zau Bawk ngu ai wa si mat ai.
Ndai zawn mung mare masha ni hpe mung zingri sat nat ai majaw mung mare masha ni tinang a mare buga hta kadai n-gwi nga mat nna hprawng mat ma sai.
Dai ning gaw lama majan n byin tim mung mare masha ni yi sun, hkau na n lu hkai kau da ai sha hprawng ra ai majaw lu sha kadawn ai mang hkang kaba byin lu ai.
Myu sha magam bungli hta,
“Wunpawng Ninghtoi” Hpyen Tsinyam Hkrum Masha Lakawn Hpung WPN
Posted by Kachin Center at 2:25 PM
https://bugashihtawn.wordpress.com/